ጠቅላይ ፍርድ ቤት በእነ መላኩ ፈንታ መዝገብ የተላለፈው የክስ ማሻሻያ ትዕዛዝን አገደ
– የፌዴራል ጠቅላይ ፍርድ ቤት በእነ መላኩ ፈንታ እና ገብረዋህድ ወልደጊዮርጊስ አንድ የክስ መዝገብ ላይ የፌዴራል ከፍተኛው ፍርድ ቤት 15ኛ ወንጀል ችሎት ያሳለፈው የክስ ይነጣጠል ትዕዛዝ እንዲታገድ አዘዘ፡፡እግዱ ያተለላለፈው የፌዴራል ሥነ ምግባርና ፀረ ሙስና ኮሚሽን ዓቃቤ ህግ የከፍተኛ ፍርድ ቤት የክስ ይነጣጠል ትዕዛዝ ላይ ቅር በመሰኘት ለጠቅላይ ፍርድ ቤት ሰኔ 9 የይግባኝ ማመልከቻ በማስገባቱ ነው፡፡ጠቅላይ ፍርድ ቤት በጉዳዩ ሁለቱንም ወገኖች አከራክሮ ክሶቹ ሊነጣጠሉ ይገባል ወይስ አይገባም በሚለው ላይ ውሳኔ እስኪያስተላልፍ የከፍተኛ ፍርድ ቤት የክስ ይነጠል ትዕዛዝ እንዳይፈፀም ባለፈው ሀሙስ ለከፍተኛው ፍርድ ቤት 15ኛ ወንጀል ችሎት በፃፈው የእግድ ደብዳቤ አሳውቋል፡፡ እስከ ሰኔ 23 ድረስም ለጉዳዩ እልባት እንደሚሰጥ ጠቅላይ ፍርድ ቤቱ በእግድ ደብዳቤው ላይ አመልክቷል፡፡የኮሚሽኑ ዓቃቤ ህግ መላኩን ጨምሮ በ66 ተከሳሾች ሶስት የክስ መዝገቦች የከፈተ ሲሆን የእግድ ትዕዛዝ ባልተላለፈባቸው ሁለቱ መዝገቦች ላይ የፌደራሉ ከፍተኛ ፍርድ ቤት 15ኛ ወንጀል ችሎት የተከሳሾችን የእምነት ክህደት ቃል ትላንት መቀበል ጀምሯል።የእምነት ክህደት ቃላቸውን እንዲሰጡ በመጀመሪያ የተጠየቁት አቶ መላኩ በጠበቃቸው አማካኝነት የእምነት ክህደት ቃል ለመስጠት ስላልተዘጋጁ ተለዋጭ ቀጠሮ እንዲሰጣቸው ጠይቀዋል፡፡“ከደንበኛዬ ጋር ተነጋግሬ ያልተስማማንባቸው ጉዳዮች ስላሉ በተለዋጭ ቀጠሮ የእምነት ክህደት ቃል እንድንሰጥ ይፈቀድልን” ሲሉ የአቶ መላኩ ጠበቃ ፍርድ ቤቱን ጠይቀዋል፡፡ዓቃቤ ህግ በበኩሉ ክሱ ለወራቶች ሲንከባለል የቆየ ከመሆኑ አንፃር የእምነት ክህደት ቃል ለመቀበል ተጨማሪ ቀጠሮ ሊሰጥ አይገባውም ሲሉ ተከራክረዋል፡፡ ፍርድ ቤቱ ተከሳሾች የእምነት ክህደት ቃል ሲሰጡ የተመሰረተባቸውን ክስ ተረድተው ሊሆን እንደሚገባ በማስታወስ የአቶ መላኩ ጠበቃ የጠየቁትን ተለዋጭ ቀጠሮ ፈቅዷል፡፡ በተመሳሳይም የአቶ ገብረዋህድ ጠበቆች ከተመሰረተባቸው ክሶች ብዛት አንፃር የእምነት ክህደት ቃል ለመስጠት ተለዋጭ ቀጠሮ እንዲሰጣቸው ያቀረቡትንም ጥያቄ በመቀበል ለሰኔ 18 ተለዋጭ ቀጠሮ ይዟል፡፡ለሎች ተከሳሾች ግን በእለቱ የእምነት ክህደት ቃላቸውን የሰጡ ሲሆን ሁሉም የቀረበባቸውን ክስ ‘ድርጊቱን አልፈፀምንም ጥፋተኛም አይደለንም ሲሉ’ ክደዋል፡፡ በእለቱ ያልተገኙት ሁለት ተከሳሾች ብቻ ሲሆኑ አንደኛው አቶ ከተማ ከበደ በዘውዲቱ ሆስፒታል ህክምና በመከታተል ላይ በመሆናቸውን ከማረሚያ ቤት ከተላከ ደብዳቤ ፍርድ ቤቱ አረጋግጧል፡፡ ሌላኛው አቶ ጌቱ ገለቴ ሲሆኑ ጉዳያቸው በሌሉበት የሚታይ ተከሳሽ ናቸው፡፡     